

The Story of Abraham and Isaac
God wolde þa fandian Abrahames gehiersumnesse,
and clipode his naman, and cwæð him þus to:
'Nim þinne ancennedan sunu Isaac, þe þu lufast,
and far to þam lande Visionis hraðe,
and geoffra hine þær uppan anre dune.'
Abraham þa aras on þære ilcan nihte,
and ferde mid twam cnapum to þam fierlenan lande,
and Isaac samod, on assum ridende.
Þa on þam þriddan dæge,
þær þær hie to scoldon to ofsleanne Isaac,
þa cwæð Abraham to þam twam cnapum þus:
'Anbidiað eow her mid þam assum sume hwile.
and we siððan cumað sona eft to eow.'
Abraham þa het Isaac beran þone wudu to þære stowe,
and he self bær his sweord and fyr.
Isaac þa ascode Abraham his fæder:
'Fæder min, ic ascie hwær seo offrung sie; her is wudu and fyr.'
Him andwyrde se fæder, 'God foresceawað, mine sunu, him self þa offrunge.'
Hie comon þa to þære stowe þe him gesweotolode God,
and he þær weofod arærde on þa ealdan wisan,
and þone wudu gelogode
swa swa he hit wolde habban to his suna bærnette siððan he ofslægen wurde.
He geband þa his sunu, and his sweord ateah,
þæt he hine geoffrode on þa ealdan wisan.
þa clipode Godes engel arodlice of heofonum,
'Abraham!'
'Ne acwele þu þæt cild,
Nu ic oncneow soðlice þæt þu swiðe ondrætst God,
nu þu þinne ancennedan sunu ofslean woldest for him.'